जब वे हाईस्कूल की पढ़ाई कर रहे थे, तब उन्हें सामाजिक कार्यों में जुड़ने की इच्छा हुई. और वे अपनी पढ़ाई छोड़ कर हिन्दू महासभा एवं राष्ट्रीय स्वयंसेवक संघ (आरएसएस) जैसे समूह से एक कार्यकर्ता के रूप में जुड़ गये. वे मुस्लिम लीग वाली अलगाववादी राजनीति के विरोध में थे. उन्होंने हिन्दू महासभा समूह से जुड़ने के बाद इसके लिए एक समाचार पत्र का प्रकाशन किया था, जोकि मराठी भाषा में था. इस समाचार पत्र का नाम ‘अग्रणी’ था, इसे ही कुछ साल बाद ‘हिन्दू राष्ट्र’ नाम दे दिया गया था. एक बार ब्रिटिश सरकार के खिलाफ गाँधी जी ने एक आंदोलन शुरू किया, जो कि एक अहिंसक और प्रतिरोधी आंदोलन था, हिन्दू महासभा ने इस आंदोलन में अपना समर्थन दिया. किन्तु बाद में उन्होंने इससे अलग होने का फैसला किया और वे गाँधी जी के भी विरोध में हो गए. क्योंकि उनका कहना था कि गाँधी जी हिन्दुओं और अल्पसंख्यक समूहों (मुस्लिम लीग) में भेदभाव कर रहे हैं. अल्पसंख्यक समूह के लोगों को खुश करने के चक्कर में वे हिन्दुओं के हित को नजरअंदाज कर रहे हैं.